പ്രദ്യുത് ബോർഡോലോയ്

പ്രദ്യുത് ബോർഡോലോയി (ജനനംഃ 28 ഏപ്രിൽ 1959) അസമിൽ നിന്നുള്ള ഒരു ഇന്ത്യൻ നാഷണൽ കോൺഗ്രസ് പ്രവർത്തകനും  നിലവിൽ 2019 മുതൽ നൌഗോങ് ലോക്സഭാ മണ്ഡലത്തിലെ പാർലമെന്റ് അംഗമായി സേവനമനുഷ്ഠിക്കുന്ന വ്യക്തിയുമാണ്. 1998 മുതൽ 2016 വരെയുള്ള കാലത്ത് മാർഘെരിറ്റ മണ്ഡലത്തെ പ്രതിനിധീകരിച്ച് അസം നിയമസഭയിൽ നാല് തവണ അംഗവും 2001 നും 2015 നും ഇടയിൽ അസം സർക്കാരിൽ മന്ത്രിയുമായിരുന്നു.

 ആദ്യകാല ജീവിതം 
1958 മാർച്ച് 28 ന് അസമിലെ മാർഘെരിറ്റയിലാണ് ബോർഡോലോയി ജനിച്ചത്. ഗുവാഹത്തി സർവകലാശാലയുടെ കീഴിലുള്ള കോട്ടൺ കോളേജിൽ നിന്ന് എം.എ.യും ജവഹർലാൽ നെഹ്റു സർവകലാശാല നിന്ന് എംഫിൽ ബിരുദവും നേടി. നാഷണൽ സ്റ്റുഡന്റ്സ് യൂണിയൻ ഓഫ് ഇന്ത്യയുടെ അസം യൂണിറ്റിന്റെ പ്രസിഡന്റായിരുന്നു അദ്ദേഹം.

 രാഷ്ട്രീയ ജീവിതം 
1998 ലെ ഉപതിരഞ്ഞെടുപ്പിൽ മാർഘെരിറ്റ മണ്ഡലത്തിൽ നിന്ന് അസം നിയമസഭയിലേയ്ക്ക് തിരഞ്ഞെടുക്കപ്പെട്ട ബോർഡോലോയി 2001,2006,2011 വർഷങ്ങളിൽ വീണ്ടും തിരഞ്ഞെടുക്കപ്പെട്ടു. 2001 മുതൽ 2006 വരെ ഒന്നാം തരുൺ ഗൊഗോയ് മന്ത്രിസഭയിൽ അദ്ദേഹം സഹമന്ത്രിയായിരുന്നു. 2006 മുതൽ 2015 വരെ രണ്ടാം തരുൺ ഗൊഗോയ് മന്ത്രാലയത്തിലും മൂന്നാമത്തെ തരുൺ ഗൊഗൊയ് മന്ത്രാലയത്തിലും മുതിർന്ന കാബിനറ്റ് മന്ത്രിയായി വ്യവസായ, വാണിജ്യ, ഊർജ്ജ, പൊതു സംരംഭ വകുപ്പുകൾ അദ്ദേഹം കൈകാര്യം ചെയ്തിരുന്നു. 2015ലെ മന്ത്രിസഭാ പുനഃസംഘടനയിൽ അദ്ദേഹം മന്ത്രി സ്ഥാനമൊഴിയുകയും തുടർന്ന് മുതിർന്ന സർക്കാർ വക്താവായും മുഖ്യമന്ത്രിയുടെ ഉപദേഷ്ടാവായും നിയമിക്കപ്പെടുകയും ചെയ്തു. 2019 ൽ ബോർഡോലോയി നൌഗോങ്ങ് മണ്ഡലത്തിൽ നിന്ന് ലോക്സഭയിലേയ്ക്ക് തിരഞ്ഞെടുക്കപ്പെട്ടു.

 അവലംബം 

വർഗ്ഗം:പതിനേഴാം ലോക്‌സഭയിലെ അംഗങ്ങൾ
വർഗ്ഗം:ജീവിച്ചിരിക്കുന്നവർ
വർഗ്ഗം:1958-ൽ ജനിച്ചവർ